58. schôdza NR SR - 3.deň - B. popoludní 2
Dátum: 2022-02-23
Poslanec: Fico, Robert (SMER - SD)
Druh vystúpenia: Vystúpenie v rozprave

37. Ďakujem, pán podpredseda. Nebudem zaťažovať Národnú radu Slovenskej republiky žiadnym dlhým vystúpením, ale mám pocit, že je potrebné niečo v tejto chvíli povedať. Chcel by som predovšetkým povedať, že nikto z nás v SMERE – sociálna demokracia, lebo hovorím za SMER – sociálnu demokraciu, nie je útlocitný, ani úzkoprsý, pretože nechcite, prosím, aby sme tu s vami viedli preteky o tom, čo ste vy nám vystrájali v čase, keď sme boli vo vládnej koalícii. Nechcite počuť to, čo sa dialo pod našimi oknami, aké vyhrážky sa viedli vo vzťahu k rodinným príslušníkom, ale my to robiť nebudeme, lebo my nie sme ani útlocitní, ani úzkoprsí. Chcem sa venovať téme, ktorá dnes by mala podstatne viac rezonovať v slovenskej verejnosti, ale nerezonuje, pretože nepoznám prípad, dámy a páni, a som v politike od roku 1992, kedy by médiá takto úmyselne odignorovali megaškandál na polícii, na prokuratúre a na niektorých súdoch a kedy by médiá takto chránili vládnu koalíciu pred dôsledkami tohto mega škandálu. My na to máme vysvetlenie, samozrejme. Médiá si pripisovali v roku 2020 víťazstvo v parlamentných voľbách a mysleli si, že urobili pre toto víťazstvo podstatne viac ako vy, čo sedíte vo vládnej koalícii. Dnes vidia, že vládna koalícia končí a že nemá žiadny recept na úspešný výsledok a nemôžu pripustiť, aby v polčase došlo k rozpadu vládnej koalície a k predčasným parlamentným voľbám. Preto spôsobom, ktorý je nevídaný, opakujem ešte raz, chránia túto vládnu koalíciu zamlčiavaním zásadných informácií. Nerobím to často, ale poviem to. Myslím si, že najtrefnejšiu poznámku v rozprave k tomuto bodu od piatku mal poslanec Národnej rady Slovenskej republiky za vládnu koalíciu pán Pčolinský, ktorý povedal vám, dámy a páni z vládnej koalície, dajme si ruku na srdce a povedzme si, čo by sa dialo, keby to nebol minister Mikulec, ale bol by to minister Kaliňák alebo by to bol niekto iný, ktorý sa v danom okamihu pohyboval v prostredí strany SMER – sociálna demokracia. Viete si predstaviť, čo by sa tu v tomto prostredí dialo. Dámy a páni, podstata megaškandálu, o ktorom hovoríme od piatku, o ktorom hovoríme už niekoľko týždňov, nie je v tom, že nejaká banda zločincov na NAKA, nejakí zločinci na špeciálnej prokuratúre a nejakí zločinci na súdoch zneužívali svoje právomoci. Podstata tohto megaškandálu spočíva v tom, že títo zločinci vykonávajú politickú vôľu, ktorá bola jasne zadefinovaná, zničiť opozíciu, zničiť SMER – sociálnu demokraciu, zničiť Fica, Kaliňáka, Pellegriniho a všetkých, aby už nikdy táto opozícia sa nemohla proti vám postaviť. Sme v polčase vládnutia, dámy a páni, a je evidentné, že prehrávate a prehráte. Preto mi dovoľte, aby som využil túto príležitosť a začal konkrétnym príkladom, čo sa vlastne deje dnes v reálnom živote a kam sa dostali konkrétne prípady. Dovoľte mi, aby som vám pár slovami popísal prípad bývalého predsedu Správy štátnych hmotných rezerv Kajetána Kičuru. Od apríla 2020 sú tu verejné vyhlásenia predstaviteľov vládnej koalície, že všetkých treba pozatvárať. Od apríla je evidentné, že terajší predseda vlády, minister hospodárstva a ďalší navštevovali Správu štátnych hmotných rezerv a ukazovali takto prstom na Kajetána Kičuru ako na vybranú obeť. Poznáme a máme informácie, že na rokovaní vlády priamo vtedajší predseda vlády Matovič hovoril predsedovi Správy štátnych hmotných rezerv, ty pôjdeš do basy. Na centrálach politických strán ste si robili pexesá, ako keď Američania chytali teroristov, a hovorili ste, že Kajetán Kičura je prvý skalp, ktorý ste dosiahli tým, že za obrovskej podpory médií bol tento človek teatrálne zadržaný a v prítomnosti obrovského množstva policajtov predvedený na políciu, obvinený a vzatý do väzby. Dámy a páni, chcem vám povedať, že tento človek strávil vo väzbe osemnásť mesiacov. Či tomu veríte alebo neveríte za osemnásť mesiacov vo väzbe kolúznej, do ktorej ste ho dostali vy, vy nesiete za to priamu politickú zodpovednosť, lebo túto politiku ste nastavili, videl svoju vlastnú rodinu trikrát a aj to cez sklo. Chcem vám povedať, dámy a páni, že tento človek podstúpil všetko. To sú tzv. momenty, o ktorých sa často teraz píše aj v médiách, preparácie obvineného. Pracovali s ním ako s pracím práškom. Poď, hovor, udávaj, povedz čokoľvek a dostaneš za to nejakú úľavu. Predvádzali ho kukláči, ktorí boli ozbrojení najťažšími zbraňami v tzv. medveďovi. Viete, čo to je medveď vôbec? Viete si to predstaviť? Povedzte mi, aký bol dôvod na to, aby človek bol osemnásť mesiacov držaný v kolúznej väzbe bez akéhokoľvek kontaktu a styku s vlastnou rodinou? Aký bol dôvod na to, že keď išiel na akékoľvek pojednávane alebo výsluch, mu zviazali ruky a nohy? Aký bol dôvod na to, aby sadol do auta, tam si okolo neho sadlo osem po zuby ozbrojených policajtov, dostal na hlavu kuklu a dostal sluchádka s hlasnou hudbou, aby náhodou vraj nepremohol všetkých tých policajtov, nevyskočil z auta, nezorientoval sa niekde, neušiel. Dámy a páni, aký bol dôvod v deň teatrálneho zadržania Kajetána Kičuru zadržať jeho 83-ročného otca? Pri zásahu mu boli zlomené dve rebrá, odišiel do nemocnice a v nemocnici zomrel na covid. Máte vysvetlenie na to, dámy a páni, prečo Kajetán Kičura nemohol ísť z väzby na pohreb vlastného otca? Dajte mi na to nejaký dôvod. Kajetán Kičura nie je žiadny svalovec, je to úradník. Keby ste mu dali sprievod dvoch ľudí, tak kľudne mohol ten pohreb s vlastným otcom zabsolvovať. Ale nie, lebo vaša politika je zničiť, zlikvidovať za každú cenu opozíciu a je jedno, aké sú dôsledky. V októbri, dámy a páni, minulého roku bol Kajetán Kičura po osemnástich mesiacoch pustený z väzby. Píše sa február 2022, posledný úkon, ktorý bol urobený u Kajetána Kičuru, je marec 2021. 2021! A viete, čo je celý problém? Že s vysokou pravdepodobnosťou vyšetrovateľ bude musieť zastaviť trestné stíhanie, lebo voči Kajetánovi Kičurovi nemáte jeden jediný dôkaz. Bol vzatý do väzby v apríli 2020, dobre ma počúvajte. Bol tam do októbra 2021, dnes je február 2022, vyšetrovanie je stále otvorené, lebo nemáte jeden jediný dôkaz. Práve naopak. Dokazovanie potvrdzuje totálnu nevinu, opakujem totálnu nevinu Kajetána Kičuru. Aby sme tomu dali ešte nejakú čerešničku úplne na torte. Čo bolo hlavné posolstvo médií, ktoré, samozrejme, toto posolstvo dostali od policajtov a od príslušných politikov, ževraj v sejfe v dome Kajetána Kičuru sa našli zlaté tehly. Dámy a páni, Kajetánovi Kičurovi urobili dvakrát domovú prehliadku, dvakrát, úplne nezmyselne a zbytočne. Nikdy nič nenašli. Kajetán Kičura nemá žiadny sejf a Kajetán Kičura nevlastní ani gram zlata. A nikdy ani nevlastnil, ani nemal. Celé je to vymyslené pokiaľ ide o Kajetána Kičuru, opakujem, predsedu Správy štátnych hmotných rezerv od začiatku až do konca. Tak čo, ste spokojní teraz? Keby ste teraz videli Kajetána Kičuru, keby ste ho videli, máme tu zničeného človeka, zničenú rodinu, pretože jeho deti podstupovali obrovské ataky zo strany spolužiakov a učiteľov. Mám vám porozprávať príbeh, ako na seminári na jednej vysokej škole sa rozhodol učiteľ v krúžku, kde chodí aj syn Kajetána Kičuru, urobiť seminárnu prácu o tom, ako nejaký pán, nie Kičura, ale Čifura vraj rozkradol štátny majetok a robil si z toho veľkú zábavu. Toto chcete, dámy a páni, a toto považujete za normálne, demokratické a správne? Takto to má podľa vás vyzerať? Dámy a páni, videli ste, videli ste pani Moniku Jankovskú, čo ste s ňou dorobili? A čo ste jej preukázali? Povedzte mi, k čomu sa tá Monika Jankovská priznala, aký ten trestný čin strašný spáchala? Videli ste, čo sa stalo Milanovi Lučanskému? Ja teraz nechcem rozoberať, že či ho niekto zavraždil, alebo či to bola samovražda, ale fakt je ten, že systém, ktorý ste nastavili z apríla 2020 týchto ľudí zabíja. Dámy a páni, vám je to úplne jedno, keď zomrel advokát Krivočenko vo výkone väzby na covid a tá vaša obluda ministerka Kolíková povedala, že sorry, nemali sme pľúcnu ventiláciu... (Prerušenie vystúpenia predsedajúcim.) Laurenčík, Milan, podpredseda NR SR 38. Pán poslanec, prosím, slušne sa vyjadrujte! Fico, Robert, poslanec NR SR 39. To bolo tridsaťštyri, bolo tridsaťštyri pľúcnych ventilácií, tridsaťštyri pľúcnych ventilácií bolo k dispozícii pre tohto advokáta, ale, samozrejme, vykašľali sa na neho. Čo tam po nejakom advokátovi, ktorý je obvinený. Jediné, čo ich zaujímalo, keď bol vo väzbe, či náhodou nemal nejaké napojenie na stranu SMER – sociálna demokracia. (Reakcie z pléna.) Dámy a páni, chcel by som povedať, že to, čo ste začali v roku 2020, ja viem, pani Zemanová, že vás to znervózňuje, ale, prosím, mali ste možnosť, mali ste možnosť. Idete na futbal alebo idete na hokej? Kam idete, pani Zemanová? Mali ste možnosť vystúpiť, nevystúpili ste, nič ste nepovedali, tak teraz buďte, prosím vás, ticho. Nadobudlo to také strašné rozmery od toho apríla 2020, dámy a páni, že jednoducho nebolo možné to odignorovať, a preto aj Slovenská informačná služba a ďalší začali konať. A ten príbeh už potom naozaj všetci dobre poznáme. Ale všimnite si tú dôslednosť, s ktorou pracuje vládna koalícia. Slovenská informačná služba oznamuje prvýkrát niekedy v marci Úradu inšpekčnej služby v roku 2021, pozor Houstone, máme vážny problém, tu sa niečo deje v trestnom systéme a zneužíva sa trestný systém na boj proti opozícii, lebo jasne bola postavená úloha, opozícia musí byť zničená. Koho to stálo hlavu? No okamžite padla hlava riaditeľa Slovenskej informačnej služby Pčolinského len za to, že začal o tom hovoriť. Dobre, dostalo sa to niekam na Úrad inšpekčnej služby a tam začali s tým pracovať, začali dokonca legálne odpočúvať predstaviteľov NAKA a ďalších, o ktorých boli presvedčení, že tieto zločiny páchajú. Čo sa dialo? Pani Santusová – odstránená. Ešte v čase, keď bola šéfkou tímu Oblúk, tak jej prerušili policajný zásah voči trom udavačom, ktorí sú dnes používaní ako všestranní, všeobecní, kedykoľvek použiteľní udavači, ktorí potvrdia čokoľvek na svete. Prokurátor Špeciálnej prokuratúry Repa to povedal veľmi presne, keď hovoril so Slobodníkom: „Vieš čo, vymýšľaj si a keď nevieš, čo si máš vymyslieť, stačí mi, ak budeš potvrdzovať to, čo hovorí Makó.“ Na princípe udavačov, nepriamych svedkov ste postavili spravodlivosť, ale takto nemôže fungovať spravodlivosť. Keď som spomenul v tejto súvislosti pána Makóa, pravdepodobne hlavu organizovaného zločinu a človeka, ktorý popotvrdzoval všelijaké nezmysli, ktorý bude pravdepodobne zodpovedný za veľké nešťastia, ktoré sa budú k mnohým veciam diať. Tak sa chcem spýtať, dámy a páni, že po tom, čo pán Makó bol prepustený z výkonu väzby, bol tam asi 2 mesiace a poudával všetkých krížom-krážom. Povymýšľal si úplne všetko. Dostal za odmenu, teraz dobre počúvajte: Slovenská pošta, časť západ – 5 mil. eur zákazka, časť stred, Slovenská pošta – 3 mil. eur zákazka. Východ, Slovenská pošta, Makó – 2 mil. eur. Pokračujem ďalej, Slovnaft a. s. asi vieme prečo, nebudem to radšej komentovať, lebo mi odpadne jazyk, 253 čerpacích staníc – prevoz v hotovosti bude zabezpečovať firma LAMA pána Makóa. To za to, že Suchoba o ňom hovoril, že mu dával 50-kilové tašky s peniazmi plné, Ikeácke tašky? To akože to je tá jeho skúsenosť na prevoz hotovosti? Dámy a páni, môžem ísť ďalej a toto ma začína vyrušovať ešte viac. EUSTREAM. Predsa EUSTREAM je spoločnosť, vidím tu bývalého ministra hospodárstva, Peter, potvrď to, kde má štát stále 51-percentnú väčšinu. V poriadku, rešpektujem, že 49 % patrí v tejto spoločnosti menšinovému vlastníkovi, ktorý má aj manažérsku kontrolu nad týmto podnikom. Ale prečo dostala firma LAMA Makóa, obvineného človeka, udavača, fyzické stráženie desiatich objektov, zabezpečenie výjazdových skupín k 34 objektom – 2 mil. eur. Ďakujem pekne. A to nemáme všetky zmluvy k dispozícii, ktoré dostal Makó, ako odmenu za to, že udáva, vymýšľa si a napĺňa vašu predstavu o spravodlivosti, ktorú ste tu nastavili. To ste kde videli, že udavač, obvinený z najzávažnejšej trestnej činnosti, ktorý dokonca bol vo väzbe, dostáva od štátu miliónové zákazky? Vám to vôbec nepríde zvláštne? Vám to je úplne jedno? Asi áno. Poviete si, že takto to asi má byť, že to je taká nejaká malá odmena za to, že spôsobuje nešťastie dookola obrovskému množstvu ľudí. Dámy a páni, po tom, čo sa preukázalo, že odposluchy prinášajú so sebou katastrofálne dôkazy, tak sa určite na povel, rozhodli vyšetrovatelia NAKA, ale aj prokurátori ÚŠP zlikvidovať tím Oblúk. Vyšetrovací tím v rámci Úradu inšpekčnej služby, na čele ktorého stála pani Santusová. Ja to teraz nechcem ďalej rozoberať, už ste o tom veľa počuli. Problém nie je len o tom, čo je napísané v tom uznesení Generálnej prokuratúry, pretože tam sú len výňatky z odposluchov, ktoré sa týkajú Santusovej. Uvedomte si, že 3 mesiace počúvali týchto zločincov na NAKA a týchto prokurátorov a títo prokurátori a vyšetrovatelia hovorili o všetkých medializovaných kauzách. Hovorili o Očisci, hovorili o Judášovi, hovorili o Mýtnikovi, hovorili, ja už ani neviem, jak sa všetky tieto mediálne kauzy volali. A veľmi správne prokuratúra povedala, že to preberá a bude musieť teraz tieto odposluchy konkrétne vybrať a pridávať k jednotlivým kauzám a ukáže sa, že podobné metódy, ktoré použili pri Santusovej použili vo všetkých ostatných prípadoch. Vymyslení svedkovia, udavači, ktorí boli pripravení na telefón. V prípade Santusovej dokladáme priamymi prepismi z odposluchov, že volali ľuďom, ako je Tiger, teda Petrov alebo ďalší, že kdesi, potrebujeme ťa, poď niečo povedať, poď niečo doplniť. Dokonca v prípade jedného z týchto udavačov, myslím Zemana, navigovali policajné zložky NAKA, ako sa má zbaviť sledky, pravdepodobne Slovenskej informačnej služby. Je evidentné, že aj v iných prípadoch používali špinavé metódy. Ja som to dnes čítal a povedal som, že im bolo úplne jedno, či používajú alebo nepoužívajú zákonné metódy. Ja sa k tomu predsa ešte na záver vrátim, lebo to čítanie je šialené a vy sa tvárite, že všetko je v poriadku. Tak to má byť, to sú nejaké vytrhnuté vety z nejakého kontextu. Oblúk zničený, nový riaditeľ inšpekčnej služby, dámy a páni, je výsmech. Je to človek, ktorý v čase, keď Čurillu a ďalších zločincov brali do väzby, prišiel na súd a ponúkal spoločenskú záruku. Ako môžme veriť takémuto človeku? Ako môžme veriť predchádzajúcemu riaditeľovi Úradu inšpekčnej služby, ktorý poskytoval týmto zločincom na NAKA, ale aj prokurátorom všetky možné dôkazy z Úradu inšpekčnej služby? Viete, môžete tu hovoriť, čo chcete, že sú tu nejaké odposluchy, ktoré sú vytrhnuté z kontextu. Ak si prečítate to uznesenie Generálnej prokuratúry, prokurátorka si dala mimoriadne záležať na tom, aby vrátane aj iných odposluchov, iných kontextov potvrdila, že to, čo hovorili títo vyšetrovatelia v rámci svojej práce a svojej kancelárii, čo hovorili s prokurátormi ÚŠP. Jedna plánovaná organizovaná zločinecká skupina riadená a kontrolovaná prezidentom Policajného zboru a ministrom vnútra. Nebudem sa, dámy a páni, vôbec zaoberať tým, že čo povedal nejaký krajský súd. Prečo si nezistíte, dámy a páni, ako sa to dostalo na krajský súd? Keď krajský súd rozhodoval o sťažnosti obvinených, ktorí boli vo väzbe a rozhodol o ich prepustení. Prosím, uvedomte si tú zvrátenosť, ktorú páchate. Sudca okresného súdu berie Čurillu a podobných zločincov do väzby. Čo sa dnes deje? Tento sudca je podozrivý zo spáchania trestného činu uhýbania práva a pravdepodobne pôjde na NAKA a tam bude nejaký agronóm vyšetrovateľ, čo nemá ani právnické vzdelanie, a bude musieť ten sudca okresného súdu vysvetľovať tomu agronómovi, že prečo on vlastne prijal rozhodnutie a vzal týchto sudcov do väzby. V poriadku bola podaná sťažnosť a krajský súd rozhodol o tom, že títo ľudia budú prepustení z väzby a veľmi mávate tým rozhodnutím krajského súdu, ževraj povedal krajský súd o tom, že títo ľudia boli nevinný. Dámy a páni, tento súd rozhodoval o väzbe. Ten súd vôbec nerozhodoval o vine alebo nevine a keby ste si riadne prečítali to rozhodnutie Generálnej prokuratúry, by ste veľmi rýchlo zistili, ako sa s tým vysporiadala prokurátorka Generálnej prokuratúry, pretože krajský súd vôbec nepracoval so žiadnymi dôkazmi. Jednoducho povedal, že sú nevinní a bodka. Ale krajský súd mohol rozhodovať len o väzbe. Rozhodol sa, že budú pustení na slobodu, v poriadku. Sú stíhaní na slobode, hoci opäť podobne Makó, Makó dostáva miliónové zákazky, tak títo zločinci podozriví z najzávažnejšej trestnej činnosti sú povyšovaní. Pán Čurilla je dnes dvojka na Bratislavskej NAKA. Z podplukovníkov sa stávajú plukovníci, ale zato pani Santusovej, ktorá chcela spravodlivo veci riešiť, chceli podpáliť auto, chceli jej dať pod auto GPS-ku, ukradnuté telefóny, prepichnúť pneumatiku, jednoducho čokoľvek, len aby ju zastavili. V rámci rozpravy, v ktorej, samozrejme, vystupovali iba poslanci vládnej koalície, pretože je príznačné, pán Benčík, že ste dnes hovorili najdlhšie za predstaviteľov vládnej koalície v rozprave pri odvolávaní ministra Mikulca. Vy ste na adresu ministra Mikulca nepovedali jedno jediné slovo. Vy ste prečítali môj psychologický profil ako obyčajne. Už ho počúvam každodenne a hlavne by som si tak želal, pán Benčík, že poďte sem ešte raz a povedzte to z hlavy, čo ste povedali. Veď je to trápne. Vám centrála posiela tieto propagandistické reči, ktoré tu čítate ako malé deti a vy si myslíte, že toto je odpoveď na to, čo sa dnes na Slovensku deje. Dámy a páni, minister vnútra Mikulec, ktorý je navrhovaný na odvolanie, konštatuje a hovorí, že on s tým nič nemá, on o ničom nevie a že nikdy on ako minister, samozrejme, vôbec nezasahoval do žiadnych vecí. Toto isté hovorí aj pani prezidentka Čaputová, ktorú, samozrejme, z tohto miesta pozdravujeme. Pani prezidentka 10. mája 2021 bola na slávnom stretnutí na Slovenskej informačnej službe a dozvedela sa všetko, čo sa mala dozvedieť. Pani prezidentka Čaputová, keď zobrali do väzby, obvinili Čurillu a spol. hovorila, že to je nesprávne, to je nespravodlivé a treba sa týchto ľudí zastať. Ale keď sa obrátil podpredseda Národnej rady Juraj Blanár spolu s predsedom výboru pre kontrolu činnosti SIS na pani prezidentku, aby s nimi prerokovala tieto nové veci, povedala, ona sa vraj nebude živými vecami zaoberať. A o čom hovorila predtým? Veď sa predsa zastala konkrétnych vyšetrovateľov v konkrétnej živej veci a od 10. mája 2021 veľmi presne vie, veľmi presne vie, čo sa tu deje, ale ona to, samozrejme, zakrýva, lebo je súčasťou vládnej koalícii. Minister teda tvrdí, o ničom neviem, nič som neriadil, nemám s tým nič spoločné. Vraj môj hlas, hovorí minister, nie je zaznamenaný na nahrávkach. Kto potom klame, dámy a páni? Musíme si na túto otázku odpovedať. Niekto tu musí klamať, a to veľmi jasne. Buď klame, buď klame vyšetrovateľ Čurilla a ďalší ľudia, ktorí sú na NAKA alebo klame minister vnútra. Dámy a páni... (Reakcia z pléna. Ruch v sále.) Grendel, Gábor, podpredseda NR SR 40. Kolegovia, skúsme to ešte nejako spolu vydržať chvíľu. Lebo týmito pokrikmi si len predlžujeme zbytočne schôdzu. Nech sa páči, pán poslanec. Fico, Robert, poslanec NR SR 41. Pán podpredseda, ja som rád týmto pokrikom, to sú pokriky zúfalstva, pretože je pochopiteľné, že reagovať a argumentovať proti takýmto dôkazom, je v podstate nemožné. Takže poďme k tomu, kto vlastne klame alebo kto hovorí pravdu. Prečo by Čurilla sa pýtal 16. júla a kládol otázku: „A čo minister?“ Pokračuje neznámy hlas: „Dobre ide za ním teraz riaditeľ Úradu inšpekčnej služby a idú vymyslieť, že či sa im podarí zastaviť tú pani Santusovú.“ Pokračuje Čurilla: „Však keď nie, tak nech dá echo, my ju zastavíme do pé,“ a pokračuje neznámy hlas: „Minister povedal, že máme robiť, že ju môžeme spraviť, keď chceme.“ Povedzte mi, prečo by v rozprave, v diskusii, o ktorej nevedeli títo vyšetrovatelia NAKA, že sú odpočúvaní, by takto vierohodne potvrdzovali, že minister vnútra povedal, že majú robiť, že ju môžu spraviť, keď chcú (reakcie z pléna) a dokonca, že išiel... (Prerušenie vystúpenia predsedajúcim.) Grendel, Gábor, podpredseda NR SR 42. Pani poslankyňa, poprosím vás! Fico, Robert, poslanec NR SR 43. ... na Úrad inšpekčnej služby a idú spolu vymyslieť, ako zastaviť Santusovú. Čurilla 16. júla pokračuje a hovorí: „Ešte je na Úrade špeciálnej prokuratúry minister, lebo to rieši aj minister.“ Tak kto klame? Klame minister alebo Čurilla? Tak teda zavolajme Čurillu a nech urobí konfrontáciu s ministrom Mikulcom. To je priamy prepis. „Ešte je na ÚŠP minister, lebo to rieši aj minister.“ Čo robil minister na Úrade špeciálnej prokuratúry s Kyselom, s Lipšicom, so Šurekom a s Repom? No jednoducho organizovali a riadili proces likvidácie Santusovej a celého tímu Oblúk. Idem ďalej. Hovorí ďalší predstaviteľ NAKA: „Toto bude ródeo, toto nám povedal aj minister, že ja viem, že to bude, že ja viem, že to bude masaker, ale že ich musíme zastaviť. Robte, čo treba.“ Prečo by citoval Ivan Guba ministra, že musíme ich zastaviť, robte, čo treba, že sú to slová ministra vnútra. Idem ďalej, Pavol Ďurka: „Kto to má v dozore?“ Lipšic: „Teraz s tým, teraz s tým idú za ministrom aj s Kyselom.“ Prečo išiel Lipšic s Kyselom za ministrom vo veci likvidácie Santusovej? Pretože minister na pokyn Matoviča to riadil celé. Tak potom, kto klame? Načo by takéto veci hovorili. Ďurka informuje ďalej: „Kysel má prísť k ministrovi. Toto je na dneska dohodnuté, že dostaneme do rúk cédečko, a teda okrem iného aj výpovede Borisa Beňu a tých vecí, že Zurian nejakým spôsobom bol v styku so službou, že tam vynáša informácie.“ Ďalší dôkaz o zaangažovanosti ministra. Čurilla pokračuje: „Ešte je na ÚŠP minister, lebo to rieši aj minister, riešia to, že si na našej strane.“ Povedal do Kovaříkovi. Čiže minister ešte hovorí prezidentovi Policajného zboru, že je na strane vyšetrovateľov NAKA. Samozrejme, dámy a páni, týchto dôkazov o priamej zaangažovanosti ministra vnútra je obrovské množstvo a môžte sa na tom zabávať, koľko chcete, buď teda klame Čurilla, alebo klame minister. My sme presvedčení, že ak si zoberieme spôsob nahrávania a ich slobodu pri vyjadrovaní, lebo nevedeli, že sú nahrávaní, že nepochybne v tomto prípade klame minister vnútra. Dámy a páni, nedá mi to, predsa by som chcel ešte vás oboznámiť s malou časťou uznesenia Generálnej prokuratúry (reakcie z pléna), tak sa to dozviete pani Zemanová ešte raz, budete musieť... (Prerušenie vystúpenia predsedajúcim.) Grendel, Gábor, podpredseda NR SR 44. Myslím, že to bola pani kolegyňa Pleštinská, ktorú tiež, prosím, touto cestou. Fico, Robert, poslanec NR SR 45. Ja ich nerozoznám, prepáčte. Grendel, Gábor, podpredseda NR SR 46. Tak vás môžme zoznámiť potom, ale teraz, nech sa páči, pokračujte. Fico, Robert, poslanec NR SR 47. Často sa, často sa, dámy a páni, veľmi často sa vyskytoval argument, že to sú všetko vymyslené veci a že to jednoducho sú nejaké neformálne rozhovory vyšetrovateľov NAKA s ďalšími a ďalšími. Ak teda dovolíte, skúsim navodiť tú atmosféru nezáväzných neformálnych rozhovorov, aby sme pochopili, o akom zločine, o akom megaškandále sa bavíme. Ak nepríjmete rozhodnutie a nepostavíte sa k tomuto čelom, urobíte obrovskú chybu a bude vás to prenasledovať v krátkom období veľmi intenzívne. Zámer obvinených vykonávať voči Santusovej invazívne úkony potvrdzuje aj zvukový záznam, kde neznámy muž hovorí: „Chápeš do pé, šak podľa mňa Santusová už má teraz sľúbené, že v prípade, že by sa detektor...“ Na čo Ďurka, teda obvinený, reaguje: „Ale jasné, že áno. Len ju treba, ako keby, ju normálne spraviť. A do väzby jebnúť.“ V ďalšej časti záznamu Ďurka zopakuje: „Ju treba jebnúť, toto dobre neskončí.“ Toto je podľa vás neformálna diskusia? Veď oni jasne naznačujú, že majú zámer poškodiť Santusovú, že majú zámer ju dostať z pozície vyšetrovateľky a šéfky vyšetrovacieho tímu v rámci Oblúk. Jednoznačnú obavu obvinených, že majú byť realizovaní zo strany vyšetrovacieho tímu Oblúk, a z toho plynúci motív ich konania zabrániť vlastnému zadržaniu zadržaním členov tímu Oblúk, ktorý vyústil do vykonštruovania uznesenia, ako zákonného podkladu na vykonávanie nasledovných úkonov, dokazuje zvukový záznam, kde Pavol Ďurka hovorí Jurajovi Porubskému: „Však to vyzeralo, že pôjdeme ju vybrať v nedeľu.“ Na čo Porubký reaguje: „Ju?“ Ďurka odpovedá: „Lebo mali dôjsť nás zobrať v pondelok.“ Juraj Porubský: „Ako čakáte, že prídu?“ Ďurka: „Nie, však také boli informácie, že v pondelok štrnásť ľudí.“ Juraj Porubský: „Že prídu vybrať štrnásť ľudí? Že celú našu chodbu?“ Ďurka: „Že vyšetrovateľov, operatívcov a prokurátorov ÚŠP.“ Toto je neformálna diskusia? Veď oni zaútočili na šéfku Santusovú preto, lebo sa obávali, že Oblúk tím, ktorý mal obludné informácie o tom, čo tento spolok vyšetrovateľov NAKA robí, zakročí proti nim a že títo ľudia budú pravdepodobne zadržaní, obvinení. Či budú daní do väzby, o tom už potom rozhodoval príslušný súd. Dámy a páni, idem ďalej. Nezákonné monitorovanie a toto je mimoriadne dôležité, čoho sú schopní tí vaši chlapci na tej NAKA, ktorých tak miluje minister vnútra a ktorých povyšuje na plukovníkov a dávam im vysoké funkcie na NAKA, tak teraz počúvajte, čoho sú schopní. Nezákonné monitorovanie Santusovej obvinenými, prípravu jej nezákonného monitorovania a dovolím si konštatovať, hovorí teraz prokurátorka, že aj plánovanú ďalšiu nezákonnú činnosť obvinených dokazuje zvukový záznam a jeho prepisy, kde sa obvinený Sabota, obvinený Sabota je ten, ktorý sa priznal, pýta: „Teraz tam je tá pi... v robote?“ Na čo Branislav Dunčko reaguje: „Neviem, neviem, či tam, no šak dôjde oný Capko, tak som mu kázal sa previezť.“ Sabota odpovedá: „Môžem ísť s Capkom, ja mu presne ukážem, poviem mu, aj k nej domov môžeme ísť.“ Dunčko pokračuje: „Nie, popozeráme ešte, neviem šak, buď zistíme, že je v robote. Čo nám to, ako vieš, nič nám to, nič nám to nepomôže.“ Pavol Ďurka reaguje, dámy a páni, obvinený vyšetrovateľ NAKA, to je ten váš ľubinec, váš obľúbenec: „Zapálime jej auto. Kanistrom.“ Oni to hovorili preto, lebo chceli zapáliť auto, aby ona vyšla pred dom a pred tým domom malo prísť komando, ktoré malo túto ženu aj spolu s ďalšími príslušníkmi tímu Oblúk zadržať. (Reakcie z pléna.) Ďalej... Poprosím vás, keby ste sa zdržali akýchkoľvek komentárov, ak máte chuť vystupovať, tak môžte vystúpiť. Ďalší zvukový záznam a jeho prepis, kde Martin Matuškovič, bývalý príslušník Úradu inšpekčnej služby hovorí: „Dobre, ÚZPČ vie monitorovať elektronicky Santusovej auto? Že by sme jej tam dali magnet niekde?“ Na čo Ďurka reaguje: „Avšak to by sme vedeli my spraviť, oné, eh keď sme robili banky vtedy, pamätáš si? Keď sme dávali Radičovi pod auto GPS-ko.“ Na čo Branislav Dunčko povie: „No.“ Ďurka: „To bolo cez ochranu objektov robené, či jak to bolo?“ Dunčko: „Eh, cez no obranu, ochranu objektov.“ Na to Matuškovič poznamená: „Len zase, len ak to chcete použiť, mali by ste mať na to príkaz.“ Ešte raz, jeden z policajtov mal toľko rozumu a povedal, chcete monitorovať Santusovú, na to potrebujete predsa nejaký príkaz. Obvinený Ďurka, elitný vyšetrovateľ, váš obľúbený vyšetrovateľ NAKA reaguje: „Na to sa ja môžem vykašľať, mne stačí, že budem vedieť.“ To hovorí vyšetrovateľ NAKA, veď on priamo navádza na páchanie trestnej činnosti, hovorí, že poďme monitorovať načierno túto ženu. Nie že ju budeme monitorovať legálne a na to by potrebovali príslušný príkaz orgánov činných v trestnom konaní. Dámy a páni, nebudem ani ďalej to celé prečítať, pretože, samozrejme, Ďurka reaguje: „Budeme vedieť, kde sa aspoň tá pi... hýbe, nie? Avšak teda s niekým sa musí stretávať a podobne.“ A teraz to ako celé urobíme? Odpovedajú: „Čierne karty, čierny telefón, no a potrebujeme na nejakú dušu, na cigáňa, kreditové karty, telekomácke, musíme rozbehať, nabiť, teoreticky, keď sa s tým hrám a tak ďalej.“ Čiže oni priamo ako vyšetrovatelia NAKA hovoria, že si musia zohnať čierny telefón od nejakého cigáňa, čiernu kartu, čiernu GPS-ko a budú sledovať nie zločinca, chcú sledovať vyšetrovateľku Úradu inšpekčnej služby, preboha. Už sa zobuďte, dámy a páni vo vládnej koalícii, ak máte pocit, že toto všetko považujete za úplne normálne. Viete, veľmi pekne to na záver zhrnula pani prokurátorka, keď povedala: „Na rozdiel od názoru krajského súdu rozhodne nezastávam názor, že takéto rozhovory predstavujú štandardnú komunikáciu medzi, ako je často v médiách prezentované, elitnými vyšetrovateľmi NAKA, teda príslušníkmi Policajného zboru. Úlohou týchto príslušníkov Policajného zboru je predovšetkým spolupôsobiť pri ochrane života, zdravia, osobnej slobody a bezpečnosti osôb a pri ochrane majetku, odhaľovať závažné trestné činy a zisťovať ich páchateľov." Ešte raz, oni majú spolupôsobiť pri ochrane života a zdravia, osobnej slobody a bezpečnosti osôb pri ochrane majetku, odhaľovať závažné trestné činy. A čo robia oni? Oni chcú zapaľovať autá svojim kolegom policajtom, chcú im prepichovať pneumatiky, chcú im tam dať čierne karty, GPS-ká, nejaké cigánske telefóny. Toto je úloha vyšetrovateľov NAKA? Toto vy chcete, aby takýto policajti tu existovali? Dámy a páni, už sme niekoľkokrát povedali, že urobíte veľkú chybu, ak sa rozhodnete ministra vnútra v tejto veci kryť. Ale v poriadku, urobte to. Urobíte obrovskú chybu, môžem to zopakovať, môžte si z toho robiť zábavu, akú chcete. (Smiech. Reakcie z pléna.) Pán poslanec, ak prežijete v politike to, čo som prežil ja, tak by ste takéto, tak by ste takéto poznámky, ktoré ste teraz povedali, nikdy nepovedali, pretože vy vôbec nevnímate realitu slovenskú. Ja vás chcem požiadať, dámy a páni, pravdepodobne len za opozíciu, ale aj tých poslancov vládnej koalície, ktorí si chcú zachovať štipku zdravého rozumu, Mikulec musí odísť. Ja som ministra Mikulca sám nahováral, ja som Mikulca sám nahováral, že aby odstúpil, pretože nie je žiadny dôvod, aby zostal v tejto významnej funkcii. Chápem, že je pre vás nepostrádateľný, pretože na takú špinavú robotu, ktorú robí, potrebujete človeka s takýmito špinavými metódami. Minister vnútra Mikulec je podozrivý z korupcie, ministrovi vnútra zobrali bezpečnostnú previerku, rodinní príslušníci ministra vnútra zarábali na štáte v čase, keď Mikulec bol v spravodajských službách. Mikulec využíval mafiánske štruktúry na riešenie svojich vlastných vecí, Mikulec spolu s prezidentom Policajného zboru prerušil policajný zásah voči udavačom a som presvedčený, že klame, o všetkom vie, čo sa deje na NAKA, čo robia a dokonca, že tieto procesy s požehnaním politického vedenia OĽANO koordinuje a riadi. My ho preto považujeme za človeka, ktorý je nespôsobilý na výkon tejto funkcie. A preto navrhujem, aby Národná rada Slovenskej republiky pánovi Mikulcovi vyslovila nedôveru a ďakujem slovenským médiám za absolútny nezáujem. Ďakujem pekne. (Potlesk.)